KLASA: 034-05/24-01/85

URBROJ: 711-02-01/07-2024-03

Zagreb, 14. lipnja 2024.

**IGOR VRGA**

ravnatelj Opće bolnice „Dr. Ivo Pedišić“ Sisak

**Predmet: mišljenje na zahtjev obveznika** **Igora Vrge**

- daje se

Povjerenstvo za odlučivanje o sukobu interesa (u daljnjem tekstu: Povjerenstvo) je 5. lipnja 2024. godine zaprimilo zahtjev za davanjem mišljenja koji je podnio obveznik Igor Vrga, ravnatelj Opće bolnice „Dr. Ivo Pedišić“ Sisak.

U podnesenom zahtjevu obveznik navodi da je rješenjima Ministarstva zdravstva od 14. lipnja 2023. imenovan za glavnog mentora prvostupnicima sestrinstva (ukupno osam prvostupnika), zaposlenicima Zavoda za hitnu medicinu Sisačko-moslavačke županije kojima je odobrena specijalizacija u djelatnosti hitne medicine. U vrijeme imenovanja za glavnog mentora specijalizantima pa do 18. prosinca 2023. godine obavljao je poslove voditelja Objedinjenog hitnog bolničkog prijama, a od 19. prosinca 2023. godine imenovan je za ravnatelja Opće bolnice dr. Ivo Pedišić Sisak. Prvostupnici sestrinstva završili su plan i program specijalizacije te bi mu Zavod za hitnu medicinu Sisačko-moslavačke županije trebao isplatiti naknadu za mentorstvo. Pozivajući se na članak 8. stavak 3. Zakona o sprječavanju sukoba interesa, obveznik traži mišljenje Povjerenstva bi li isplata naknade za mentorstvo predstavljala povredu odredbi navedenog Zakona budući da je u tijeku provođenja mentorstva, od 19. prosinca 2023. imenovan na funkciju ravnatelja Opće bolnice dr. Ivo Pedišić Sisak.

Povodom navedenog zahtjeva obveznika, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, br. 143/21. i 36/24., u daljnjem tekstu: ZSSI) na 53. sjednici održanoj 14. lipnja 2024. godine, obvezniku daje mišljenje kako slijedi.

Člankom 8. stavcima 3. i 4. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, koje je Povjerenstvo dužno dati najkasnije u roku od 15 dana od dana primitka zahtjeva obveznika.

Uvidom u Registar obveznika, koji ustrojava i vodi Povjerenstvo, utvrđeno je da Igor Vrga od 19. prosinca 2023. godine, obnaša dužnost ravnatelja Opće bolnice „Dr. Ivo Pedišić“ Sisak, dok je uvidom u Registar imovinskih kartica, koji također ustrojava i vodi Povjerenstvo, utvrđeno da isti navedenu dužnost obnaša profesionalno te da za to prima plaću.

Nadalje, uvidom u Registar pravnih osoba, koji ustrojava i vodi Povjerenstvo, utvrđeno je da je osnivač predmetne institucije Sisačko-moslavačka županija.

Člankom 3. stavkom 1. točkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu toga Zakona te je stoga Igor Vrga kao obveznik dužan postupati sukladno odredbama ZSSI-a.

Člankom 17. stavkom 2. ZSSI-a propisano je da obveznici, koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti. Međutim, stavkom 3. tog članka propisano je da prethodno odobrenje Povjerenstva iz stavka 2. toga članka nije potrebno, između ostaloga, za obavljanje edukacijske djelatnosti.

Povjerenstvo tumači da mentorstvo prvostupnicima sestrinstva kojima je odobrena specijalizacija u djelatnosti hitne medicine, a koje je obveznik počeo obavljati prije nego što je postao obveznik ZSSI-a, predstavlja edukacijsku djelatnost u smislu navedenog članka 17. stavka 3. ZSSI-a, a za čije obavljanje obveznik nije obvezan ishoditi prethodno odobrenje Povjerenstva.

Stoga, a u odnosu na isplatu naknade za obavljeno mentorstvo, Povjerenstvo ističe da obveznik smije primiti navedenu naknadu s obzirom da se u konkretnom slučaju radi o naknadi za obavljanje edukacijske djelatnosti u smislu članka 17. stavka 3. ZSSI-a.

Povjerenstvo napominje kako je obveznik, sukladno članku 17. stavku 4. ZSSI-a, obvezan u imovinskoj kartici prijaviti Povjerenstvu naknadu koja će mu biti isplaćena za obavljeno mentorstvo.

ZAMJENICA PREDSJEDNICE POVJERENSTVA

Ines Pavlačić, dipl. iur.

Dostaviti:

1. Obveznik Igor Vrga, osobnom dostavom
2. Objava na internetskoj stranici Povjerenstva
3. Pismohrana